लेकिन ज्यों-ज्यों शहर गांव को निगलने लगा, गांववालों को उजड़ने का मुआवजा मिला। उस पैसे से गांव के कुछ नौजवानों के पास बाइक आई और वे रफ्तार से बातें करने लगे। इस चक्कर में कुछ अकाल मौतें भी हुर्इं। न जाने कितने सपने एक झटके में ही चकनाचूर हो गए। जो युवा पहले साइकिल चला कर बीसियों किलोमीटर तक आना-जाना मजे से कर लेता था, अब उसे साइकिल अछूत-सी लगती है। उसे महंगी बाइक चाहिए। गांव के युवकों को भी लगता है कि हमें शहरी जीवन में ढलना चाहिए। इसलिए लड़कों और लड़कियों का पहनावा भी शहरी हो गया है। गांव का अपना ‘लोक’ और ‘आलोक’ लुप्त होता जा रहा है। हारमोनियम, ढोलक, तबला, मंजीरा, चिकारा, बेंजो आदि अब बीती बातें हैं। अब तो गांवों में ‘डीजे’ का जोर है और उसका ही शोर है। शादी-ब्याह जैसे कार्यक्रमों में पारंपरिक वाद्ययंत्र अब कम ही दिखते हैं। अब तो डीजे के शोर में नाचती पीढ़ी नजर आती है। इस शोर में अब बुजुर्ग भी थिरकते हैं। वे गांव के परिवर्तन से दुखी नहीं लगते, बल्कि उसमें सहजता के साथ समरस नजर आते हैं।